የአማራ ክልል ምክር ቤት የቀረበለትን የአዳዲስ አመራሮች ሹመት በተቃውሞና በድምፀ ተዓቅቦ አፀደቀ
የአማራ ብሔራዊ ክልል ምክር ቤት ማክሰኞ የካቲት 10 ቀን 2012 ዓ.ም. ባደረገው አስቸኳይ ጉባዔ፣ በክልሉ ፕሬዚዳንት አቶ ተመስገን ጥሩነህ የቀረቡ የተለያዩ ተሿሚዎችን ሹመት በሦስት ተቃውሞ፣ በ44 ድምፀ ተዓቅቦና በአብላጫ ድምፅ አፀደቀ፡፡ በዚህም መሠረት የተለያዩ ሥልጠናዎችን በመስጠትና በተለያዩ ኃላፊነቶች በማገልገል የሚታወቁት የአዲስ አበባ ዩኒቨርሲቲ መምህርና ተመራማሪ ፈንታ ማንደፍሮ (ዶ/ር) ምክትል ርዕሰ መስተዳድር ተደርገው ሲሰየሙ፣ የማንኛውም ፓርቲ አባል እንዳልሆኑ የተነገረላቸው በጎንደርና በባህር ዳር ዩኒቨርሲቲዎች በመምህርነትና በተለያዩ ኃላፊነቶች ያገለገሉት ሙሉነሽ አበበ (ዶ/ር)፣ በምክትል ርዕሰ መስተዳድር ማዕረግ የማኅበራዊ ክላስተር አስተባባሪና የሠራተኛና ማኅበራዊ ጉዳይ ቢሮ ኃላፊ ተደርገው ተሰይመዋል፡፡የክልሉ የሰላምና ደኅንነት ቢሮ ኃላፊ የነበሩት አቶ አገኘሁ ተሻገር በምክትል ርዕሰ መስተዳድር ደረጃ፣ የአማራ ክልል ብልፅግና ፓርቲ ጽሕፈት ቤት ኃላፊ ሆነው ተሰይመዋል፡፡ኢኮኖሚስቱ ሰይድ ኑሩ (ዶ/ር) በምክትል ርዕሰ መስተዳድር ማዕረግ የኢኮኖሚ ክላስተር አስተባባሪና የከተማ ልማትና ቤቶች ኮንስትራክሽን ቢሮ ኃላፊ ሆነው እንዲያገለግሉ ሲሰየሙ፣ በተለያዩ መንግሥታዊ ኃላፊነቶች ያገለገሉት አቶ ሲሳይ ዳምጤ ደግሞ የክልሉ ሰላምና ደኅንነት ቢሮ ኃላፊ እንዲሆኑ ተሹመዋል፡፡ የሰሜን ሸዋ ዞን ዋና አስተዳዳሪ ሆነው እያገለገሉ የነበሩት አቶ ተፈራ ወንድማገኝ፣ የኢንዱስትሪና ኢንቨስትመንት ቢሮ ኃላፊ ተደርገው ተሹመዋል፡፡ በተለያዩ ኃላፊነቶች የሠሩትና በክልሉ ገንዘብና ኢኮኖሚ ትብብር ቢሮ በምክትል ቢሮ ኃላፊነት እያገለገሉ የነበሩት የሺመቤት ደምሴ (ዶ/ር)፣ ዋና ኦዲተር ተደርገው ተሹመዋል፡፡ አቶ አቡዬ ካሳሁን የክልሉ ጠቅላይ ፍርድ ቤት ፕሬዚዳንት ተደርገው ሲሾሙ፣ አቶ ኃይለ ኢየሱስ ተስፋ ማርያም የክልሉ ጠቅላይ ፍርድ ቤት ምክትል ፕሬዚዳንት ሆነው ተሹመዋል።የክልሉ ርዕሰ መስተዳድር አቶ ተመስገን የቀድሞው ምክትል ርዕሰ መስተዳድር አቶ ላቀ አያሌው፣ የክልሉ የብልፅግና ፓርቲ ጽሕፈት ቤት ኃላፊ የነበሩት አቶ ዮሐንስ ቧያለው፣ በምክትል ርዕሰ መስተዳድር ደረጃ የኢንዱስትሪና ኢንቨስትመንት ቢሮ ኃላፊ የነበሩት አቶ መላኩ አለበል፣ እንዲሁም የከተማ ልማት፣ ቤቶችና ኮንስትራክሽን ቢሮ ኃላፊ የነበሩት አቶ ፈንታ ደጀን በፌዴራል መንግሥት ኃላፊነት ስለተሰጣቸው በአዳዲስ ተሿሚዎች መተካታቸውን ለምክር ቤቱ አስረድተዋል፡፡ይሁንና የክልሉ ምክር ቤት አባላት ክልሉን በለቀቁ መሪዎች ላይ የተቃውሞ ድምፆች አሰምተዋል፡፡ ከቀረቡት ሐሳቦች መካከል ከክልሉ ወደ ፌዴራል የሄዱት አራቱም አመራሮች ለክልሉ በሚያስፈልጉበት ወቅት ላይ እንዲነሱ መደረጉ አግባብ አይደለም የሚለው ይገኝበታል፡፡ በዚህ ወቅት ክልሉን ማጠናከር ሲገባ ለፌዴራል መንግሥት አሳልፎ መስጠት ክልሉን የአዳዲስ አመራሮች መለማመጃ  ማድረግ ተገቢ አይደለም ሲሉ፣ የምክር ቤቱ አባላት መናገራቸው ተሰምቷል፡፡ አቶ መላኩ አለበል በፌዴራል መንግሥት የንግድና ኢንዱስትሪ ሚኒስትርነት ሹመታቸው ቀድሞ በፓርላማ የፀደቀ በመሆኑ፣ እንዲሁም አቶ ዮሐንስ ቧያለው የፓርቲ ተልዕኮ እንጂ ጉዳያቸው በምክር ቤቱ የማይታይ ስለመሆኑ፣ እንዲሁም በአቶ ላቀ አያሌውና በአቶ ፈንታ ደጀን ከክልሉ መልቀቅ ላይ ምክር ቤቱ በሰፊው ውይይት ማድረጉ ተገልጿል፡፡በምክር ቤቱ አባላት ለቀረቡ ሐሳቦች ምላሽ የሰጡት አቶ ተመስገን የሰው ኃይል ስምሪቱ የፓርቲው መሆኑን ገልጸው፣ ከሌላ አካል ተፅዕኖ ውጪ ወቅታዊ የክልሉንና የአገሪቱን ነባራዊ ሁኔታ መርምሮ የቀረበ ሹመት ነው ብለዋል፡፡ ሹመቱን የማፅደቅና ያለማፅደቅ ሥልጣን የምክር ቤቱ መሆኑን ጠቁመው፣ ‹‹የምክር ቤቱን ውሳኔ አከብራለሁ፡፡ ነገር ግን የሌሎች አካላት ተፅዕኖ እንዳለበት ተደርጎ መወሰድ የለበትም፤›› ማለታቸው ታውቋል፡፡